
Camera Deputaţilor                                                                                                                                                                                                                                   
	Comisia pentru apărare, ordine

	                              Bucureşti, 05.03.2008 

                  Pl x. 43/2008


RAPORT 
asupra propunerii legislative pentru modificarea Legii nr. 60/1991 privind organizarea şi desfăşurarea adunărilor publice
1. În conformitate cu prevederile art. 95 din Regulamentul Camerei Deputaţilor, republicat, Comisia pentru apărare, ordine publică şi siguranţă naţională a fost sesizată spre dezbatere pe fond cu propunerea legislativă pentru modificarea Legii nr. 60/1991 privind organizarea şi desfăşurarea adunărilor publice, trimisă cu adresa nr. Pl.x. 43 din 13 februarie 2008 şi înregistrată cu nr.32/158 din 14.02.2008. 

Consiliul Legislativ, cu nr. 1297/27.09.2007, a avizat negativ iniţiativa legislativă.
Comisia juridică, de disciplină şi imunităţi, cu nr. Plx 43 din 26.02.2008 a avizat negativ propunerea legislativă.
Comisia pentru egalitatea de şanse pentru femei şi bărbaţi, cu nr. 37/78 din 26.02.2008 a avizat negativ propunerea legislativă.

Comisia pentru drepturile omului, culte şi problemele minorităţilor naţionale cu nr. Pl-x 43/2008 din 05.03.2008 a avizat negativ propunerea legislativă.

Guvernul, prin punctul său de vedere, trimis cu adresa nr. 2600 din 18.10.2007, nu susţine adoptarea acestei iniţiative legislative.

Propunerea legislativă urmăreşte modificarea Legii nr. 60/1991, pentru interzicerea şi sancţionarea contravenţională a propagării ideilor şi manifestărilor homosexualilor în adunările publice.

2. Iniţiativa legislativă face parte din categoria legilor organice, potrivit prevederilor art. 73, alin. (3), lit. h) din Constituţia României, republicată.
3. Potrivit prevederilor art. 75 alin. (1) din Constituţia României, republicată, şi ale art. 92 alin. (9) pct.2, lit. i) din Regulamentul Camerei Deputaţilor, republicat, Camera Deputaţilor este Cameră decizională.

4. La lucrările Comisiei au fost prezenţi 23 deputaţi din totalul de 25 de membri.

În urma dezbaterilor, în şedinţa din 11 martie 2008, membrii Comisiei, cu 21 de voturi pentru şi 2 abţineri, au hotărât să propună Plenului Camerei Deputaţilor respingerea propunerii legislative pentru modificarea Legii nr. 60/1991 privind organizarea şi desfăşurarea adunărilor publice, întrucât această modificare vizează instituirea unui criteriu discriminatoriu, bazat pe orientarea sexuală a persoanelor, ceea ce contravine principiului constituţional al egalităţii în drepturi, consacrat prin art. 16 din Constituţia României, republicată. Totodată, propunerile formulate încalcă şi prevederile art. 39 referitoare la libertatea întrunirilor, precum şi cele ale art. 53 din Constituţia României, care se referă la condiţiile şi limitele restrângerii unor drepturi sau ale unor libertăţi fundamentale.
Preşedinte, 

Costică Canacheu 
expert Cotoc Daria

Către

BIROUL PERMANENT
AL CAMEREI  DEPUTAŢILOR
Vă înaintăm, alăturat, RAPORTUL asupra propunerii legislative pentru modificarea Legii nr. 60/1991 privind organizarea şi desfăşurarea adunărilor publice, trimisă cu adresa nr. Pl.x. 43 din 13 februarie 2008 şi înregistrată cu nr.32/158 din 14.02.2008. 


În raport cu obiectul şi conţinutul acesteia, propunerea legislativă face parte din categoria legilor organice.

Preşedinte, 

Costică Canacheu 
1

